section_heading: Središte frankopanske moći
paragraph_text: mini|200px|desno|Modruška županija, kraj 15. stoljeća Hrvatska velikaška obitelj knezova Krčkih (budućih Frankopana) dobila je cijeli modruški posjed 1193. godine, kada ga je hrvatsko-ugarski kralj Bela II. (III.) dao kao leno u nasljedstvo Bartolu II. Krčkom za njegove zasluge u ratovima koje je vodio. Bartolovi nasljednici, među kojima Stjepan II. Krčki, njegov mlađi brat Ivan V. Krčki, hrvatski ban, te Ivanov sin jedinac Nikola IV. Frankopan, također hrvatski ban, stolovali su od tada u modruškoj tvrđavi i držali svoj posjed koji im je postao glavno uporište i sjedište u kontinentalnom dijelu Hrvatske. Dogradili su, učvrstili i proširili tvrđavu, koja je u početku, kao i naselje u podnožju, nosila ime Modruš, a tek kasnije, kada dolazi do intenzivnijeg razvoja trgovine i tranzita, ona se počinje nazivati Tržan ili Tržan-grad.